[{"text_idx": "#000001", "text": "Ano de la rusia specialpolico OMON ne povis desegni sur sia kasko la simbolon de SS. Tio estas lau\u0306difine malebla, s\u0302ajne opinias Mih\u0302ail Gris\u0302ankov, la vicprezidanto de la sekurec-komisiono de la rusia parlamento. Kiam la rusa versio de la periodaj\u0302o Esquire lastatempe publikigis foton de manifestacio, kie videblis g\u0302uste tia kasko, Gris\u0302ankov eksplodis. Li asertis, ke la gazeto mem desegnis la SS-simbolon sur la bildon, tiel krimante, kaj precipe malutilante al la reputacio de Rusio. Sed kiel vere estis?"}, {"text_idx": "#000002", "text": "La 3-an de marto opoziciaj organizaj\u0302oj en Rusio arang\u0302is la plej grandan kontrau\u0306registaran manifestacion en jaroj. Jen kiel sonis raporto en la novaj\u0302-elsendo de la sveda radio je 16.45 en tiu tago:"}, {"text_idx": "#000003", "text": "Kiam rusaj elit-trupoj el OMON batas kaj haltigas kelkmil manifestaciantojn en Sankt-Peterburgo, rusa televido montras nur bildojn de ribelado en Kopenhago. Ec\u0302 ne unu vorto estas dirata pri la opozicia mars\u0302o, kiu lau\u0306 rusiaj mezuroj estas granda, en la dua urbo de la lando. Pluraj el la manifestaciantoj, kiuj reprezentas la movadon Alia Rusio, estis arestitaj. Lau\u0306 la polico trideko, lau\u0306 la arang\u0302antoj kelkcent."}, {"text_idx": "#000004", "text": "La saman vesperon la c\u0302efa novaj\u0302elsendo de la rusia s\u0302tata televido, Vremja, fine menciis la okazaj\u0302ojn en Sankt-Peterburgo. La raportaj\u0302o en Vremja pri la granda manifestacio en Sankt-Peterburgo komencig\u0302is je 19.08 lau\u0306 la sveda tempo, post longa ero pri la maltrankvilaj\u0302oj en Kopenhago, kaj dau\u0306ris iom pli ol minuton \u2013 duonon de la tempo dedic\u0302ita al Kopenhago, kvankam (au\u0306 c\u0302ar) temis pri la plej granda kontrau\u0306registara manifestacio en Rusio dum longa tempo. La sola kiu rajtis paroli pri la temo en televido estis Valentina Matvienko, la guberniestro de Sankt-Peterburgo. Kompreneble neniu reprezentanto de la manifestaciantoj au\u0306dig\u0302is. La raportaj\u0302on enkondukis komentario de la novaj\u0302-legisto, kiu parolas por si mem:"}, {"text_idx": "#000005", "text": "Hodiau\u0306 estig\u0302is maltrankvilaj\u0302oj ankau\u0306 en la centro de Sankt-Peterburgo, sed se en Danio la kialo estis, ke gejunuloj estis perforte elj\u0302etitaj el sia domo, la maltrankvilaj\u0302oj en la norda c\u0302efurbo estis provokitaj de huliganoj."}, {"text_idx": "#000006", "text": "Jene estis decidita la g\u0302usta alirmaniero: en eksterlando ja povas esti kau\u0306zo por manifestacioj, sed c\u0302e ni pri tiaj\u0302oj okupig\u0302as huliganoj. De tiam rusiaj au\u0306toritatoj klopodas c\u0302iamaniere g\u0302eni la \u201dhuliganojn\u201d kiuj provadas manifestacii diversloke en la lando. Opoziciaj aktivuloj estas arestataj anticipe, fulme vokataj al militservo au\u0306 malhelpataj veturi libere en la lando. La plej rimarkita incidento okazis la 18-an de majo. Pluraj gvidantoj de la opozicio estis haltigitaj en Moskva flughaveno kiam ili intencis ekveturi al Samara kaj partopreni en manifestacio ligita kun la pint-renkontig\u0302o inter Rusio kaj EU. Iliaj biletoj \u201dne funkciis\u201d en la komputila sistemo, kaj la polico prenis iliajn pasportojn. Ili \u201dne estis arestitaj\u201d, sed ili ankau\u0306 ne rajtis eliri el la konstruaj\u0302o de la flughaveno. Post kiam ne plu estis s\u0302anco ekflugi al Samara, la polico redonis la pasportojn."}, {"text_idx": "#000007", "text": "Kaj post c\u0302io c\u0302i Mih\u0302ail Gris\u0302ankov, la vicprezidanto de la sekurec-komisiono de la rusia parlamento, konkludas, ke oni lezis la reputacion de Rusio en eksterlando. Kio do povus esti la kau\u0306zo? La brutala konduto de la polico? Au\u0306toritatoj, kiuj fajfas pri la propraj leg\u0302oj de Rusio, malpermesas pacajn manifestaciojn, arestas gvidantojn de la opozicio kaj samtempe asertas ke ili ne estas arestitaj? Au\u0306 eventuale la rusiaj s\u0302tate direktataj amaskomunikiloj, kiuj preferas raporti pri manifestacioj en Kopenhago?"}, {"text_idx": "#000008", "text": "Kompreneble ne. Tio, kio ja difektis la reputacion de Rusio, estis la rusa eldono de la periodaj\u0302o Esquire, kiu publikigis la foton de rusia policano kun la simbolo de SS sur sia kasko. \u201dAtenta analizo donas bonan kialon kredi, ke la bildo kun la SS-simbolo estas fabrikita per fotomuntado, alivorte, la publikigita foto estas falsa\u201d, li klarigis. La foto ne nur malutilas al la reputacio de Rusio, sed aldone g\u0302ia publikigo estas kontrau\u0306leg\u0302a, c\u0302ar la leg\u0302o pri ekstremismo malpermesas disvastigon de simboloj de ekstremismaj organizaj\u0302oj, li argumentis."}, {"text_idx": "#000009", "text": "Por pruvi, ke la foto estas malfalsa, la fotisto Oleg Kabatov publikigis la originalan bild-dosieron en sia blogo. Li krome faris ligon al foto en la blogo de alia fotisto. Sur tiu foto la sama kasko kun la simbolo de SS klare videblas. Sed c\u0302io c\u0302i kompreneble tute ne gravis, oni ja jam decidis, ke la problemo estas la foto, ne la kasko, au\u0306 (kia terura penso) la kapo en la kasko."}, {"text_idx": "#000010", "text": "La televidkanalo NTV, kiu en la posedo de la giganta gas-entrepreno Gazprom ig\u0302is tre obeema, tute lastatempe montris \u201desploran dokumentfilmon\u201d kun la titolo \u041a\u0442\u043e \u0437\u0430\u043a\u0430\u0437\u044b\u0432\u0430\u0435\u0442 \u0445\u0430\u043e\u0441? (Kiu mendas kaoson?). En la filmo Mih\u0302ail Gris\u0302ankov denove rajtis aserti, ke la foto estas falsa:"}, {"text_idx": "#000012", "text": "Evidente c\u0302io estas usona komploto, kaj evidente la reputacion de Rusio eksterlande lezas la foto en Esquire, ne tiu policano kiu desegnis la simbolon de SS sur sia kasko, au\u0306 la agoj de la rusiaj au\u0306toritatoj g\u0302enerale."}]